មន្ត្រី​សិទ្ធិមនុស្ស​អង្គការ​សហប្រជាជាតិ​ជំរុញ​ឲ្យ​ឥណ្ឌា​លុបចោល​ច្បាប់​ថ្មី​ស្ដី​ពី​សញ្ជាតិ
ប៉ុន្តែ​លោក Jeremy Laurence អ្នក​នាំ​ពាក្យ​របស់​ការិយាល័យ​សិទ្ធិមនុស្ស​អង្គការ​សហប្រជាជាតិ​បាន​និយាយ​ថា ច្បាប់​នេះ​មិន​ផ្ដល់​ការ​ការពារ​ដូចគ្នា​នេះ​ចំពោះ​អ្នក​កាន់​សាសនា​ឥស្លាម​នោះ​ទេ។ 
ហ្សឺណែវ — ការិយាល័យឧត្តមស្នងការសិទ្ធិមនុស្សអង្គការសហប្រជាជាតិកំពុងតែជំរុញឲ្យប្រទេសឥណ្ឌាលុបចោលច្បាប់ថ្មីស្ដីសញ្ជាតិរបស់ខ្លួន។ ការិយាល័យសិទ្ធិមនុស្សនោះបានឲ្យដឹងថា ច្បាប់នេះរើសអើងអ្នកកាន់សាសនាឥស្លាម។ ការតវ៉ាដ៏ហិង្សាបានផ្ទុះឡើងនៅក្នុងរដ្ឋ Assam និងរដ្ឋ Tripura ក្នុងប្រទេសឥណ្ឌាក្រោយពីមានការអនុម័តច្បាប់ថ្មីស្ដីពីសញ្ជាតិរបស់ឥណ្ឌាកាលពីពេលថ្មីៗនេះ។ ការតវ៉ានេះបានបង្កឲ្យមានមនុស្សស្លាប់ចំនួនបីនាក់ និងរបួសជាច្រើននាក់ទៀត ដោយរួមមានទាំងមន្ត្រីប៉ូលិសផងដែរ។ ការិយាល័យសិទ្ធិមនុស្សអង្គការសហប្រជាជាតិបានឲ្យដឹងថា ខ្លួនមានការសោកស្ដាយចំពោះការបង្ក្រាបដ៏សាហាវឃោរឃៅ ទៅលើអ្នកដែលតវ៉ាប្រឆាំងនឹងច្បាប់ថ្មីនេះ ដែលការិយាល័យនេះបានហៅច្បាប់នេះ ថាមានលក្ខណៈរើសអើងមូលដ្ឋាន។ ច្បាប់ដែលត្រូវបានធ្វើវិសោធនកម្មនេះផ្ដល់សិទ្ធិទទួលបានសញ្ជាតិដល់អ្នកកាន់សាសនាភាគតិចចំនួន៦សាសនា ដែលរត់ភៀសខ្លួនពីការធ្វើទុក្ខបុកម្នេញនៅក្នុងប្រទេសអាហ្វហ្កានីស្ថាន បង់ក្លាដែស និងប៉ាគីស្ថាន។ ប៉ុន្តែលោក Jeremy Laurence អ្នកនាំពាក្យរបស់ការិយាល័យសិទ្ធិមនុស្សអង្គការសហប្រជាជាតិបាននិយាយថា ច្បាប់នេះមិនផ្ដល់ការការពារដូចគ្នានេះចំពោះអ្នកកាន់សាសនាឥស្លាមនោះទេ។ លោក Laurence បានថ្លែងថា៖ «ច្បាប់ដែលបានធ្វើវិសោធនកម្មនេះទំនងជានឹងធ្វើឲ្យខូចការតាំងចិត្តចំពោះការសម្រេចឲ្យបាននូវសមភាព ដូចមានក្នុងច្បាប់នេះ ដែលត្រូវបានដាក់បញ្ចូលទៅក្នុងរដ្ឋធម្មនុញ្ញរបស់ឥណ្ឌា និងកាតព្វកិច្ចរបស់ឥណ្ឌា ក្រោមកិច្ចព្រមព្រៀងអន្តរជាតិស្ដីពីសិទ្ធិមនុស្សនិងសិទ្ធិនយោបាយ និងអនុសញ្ញាសម្រាប់លុបបំបាត់ការរើសអើងជាតិសាសន៍ ដែលឥណ្ឌាគឺជាប្រទេសហត្ថលេខី»។ លោក Laurence និយាយថា ច្បាប់ស្ដីពីសញ្ជាតិរបស់ឥណ្ឌា អាចបំពានកិច្ចព្រមព្រៀងអន្តរជាតិទាំងនេះ ដែលហាមឃាត់ការរើសអើងជាតិសាសន៍ ជនជាតិ ឬសាសនា។ លោកបាននិយាយយ៉ាងដូច្នេះថា៖ «ថ្វីត្បិតតែច្បាប់ចូលសញ្ជាតិរបស់ឥណ្ឌាដែលទូលំទូលាយជាងនេះនៅតែមានក៏ដោយ ក៏វិសោធនកម្មច្បាប់នេះនឹងមានលក្ខណៈរើសអើងទៅលើការទទួលបានសញ្ជាតិរបស់ប្រជាពលរដ្ឋ។ មិនថាស្ថានភាពអន្តោប្រវេសន៍របស់ពួកគេយ៉ាងណានោះទេ ជនអន្តោប្រវេសន៍ទាំងអស់មានសិទ្ធិទទួលបានការគោរព ការការពារ និងការបំពេញទៅតាមសិទ្ធិមនុស្សរបស់ពួកគេ »។ គណបក្សនយោបាយមូស្លីមមួយរួមជាមួយនឹងបណ្ដាមេធាវីនិងអង្គការសិទ្ធិមនុស្សនានា បានដាក់ពាក្យបណ្ដឹងប្រឆាំងនឹងច្បាប់នេះទៅកាន់តុលាការកំពូលក្នុងប្រទេសឥណ្ឌា ដោយបានអះអាងថា ច្បាប់នេះបំពានរដ្ឋធម្មនុញ្ញដែលមិនរើសអើងសាសនារបស់ប្រទេសឥណ្ឌា។ ការិយាល័យសិទ្ធិមនុស្សរបស់អង្គការសហប្រជាជាតិនេះបានឲ្យដឹងថា ខ្លួនសង្ឃឹមថា ចៅក្រមនឹងពិចារណាទៅលើថាតើច្បាប់នេះស្របជាមួយនឹងកាតព្វកិច្ចសិទ្ធិមនុស្សអន្តរជាតិរបស់ឥណ្ឌាដែរឬយ៉ាងណា៕